Vukicevic må i fengsel: – Jeg skal gjøre opp for meg
– Saken er avgjort og dommen er kommet. Jeg har forsøkt å gjøre opp for meg, og jeg skal gjøre opp for meg, sier Vukicevic til VG. Det var Budstikka som kom med nyheten fredag i forrige uke. Vukicevic var siktet for skatteunndragelser og brudd på bokføringsloven. Han ble dømt for grov uaktsomhet på begge punkter. Petar Vukicevic er far og trener til hekkeløperne Christina og Vladimir Vukicevic.I retten fredag innrømmet han unndragelse av skatt for inntekt på vel 1,6 millioner kroner i årene 2010-13. – Vil du anke dommen eller vil du ikke anke dommen? – Det vet jeg ikke ennå, svarer Petar Vukicevic - som sier til VG at han utover det «ikke kan kommentere» saken. I dommen står det følgende: «Siktede skal dømmes for å ha unnlatt å føre regnskap for enkeltpersonforetaket Petar Vukicevic i en periode av fire år, for inntektsårene 2009-2012. Forsømmelse av regnskapsførsel i næringslivet må anses som et alvorlig straffbart forhold».Vukicevic har oppgitt for store fradrag og for lite inntekt for i alt 1.612.277 kroner i nevnte periode. Dette gjør at han betalte inn 658.408 kroner for lite i skatt i denne perioden, meldte Budstikka. Deler av den manglende rapporterte inntekten kom som følge av at treneren hadde ført honorarer som kjøregodtgjørelse. – Jeg rådførte meg med en regnskapskyndig som sa jeg kunne gjøre det sånn. Jeg har misforstått reglene, sa Vukicevic i retten, ifølge lokalavisen.
Friidrettstreneren Peter Vukicevic er usikker på om han kommer til å anke dommen på fire måneders ubetinget fengsel for skatteunndragelse.